KOMISIJOS SPRENDIMAS
2008 m. spalio 1 d.
dėl išlaidų, kurias 2008 m. patyrė tam tikros valstybės narės rinkdamos ir tvarkydamos bendrosios žuvininkystės politikos vykdymui būtinus duomenis, tinkamumo
(pranešta dokumentu Nr. C(2008) 4013)
(2008/793/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gegužės 22 d. Tarybos reglamentą (EB) Nr. 861/2006, nustatantį Bendrijos finansines priemones, skirtas bendrai žuvininkystės politikai ir jūrų teisei įgyvendinti (1), ypač į jo 24 straipsnio 1 dalį,
kadangi:
(1)
Reglamente (EB) Nr. 861/2006 nustatomos sąlygos, kuriomis valstybės narės gali gauti Bendrijos įnašą nacionalinių duomenų rinkimo ir tvarkymo programų išlaidoms kompensuoti.
(2)
Šios programos turi būti rengiamos pagal 2000 m. birželio 29 d. Tarybos reglamentą (EB) Nr. 1543/2000, nustatantį duomenų, būtinų Bendrijos bendrosios žuvininkystės politikos vykdymui, rinkimo ir tvarkymo sistemą (2), ir 2001 m. liepos 25 d. Komisijos reglamentą (EB) Nr. 1639/2001, nustatantį Bendrijos minimalią ir išplėstinę duomenų rinkimo žuvininkystės sektoriuje programas bei nustatantį išsamias Tarybos reglamento (EB) Nr. 1543/2000 taikymo taisykles (3).
(3)
Airija, Bulgarija, Belgija, Danija, Estija, Graikija, Ispanija, Italija, Jungtinė Karalystė, Kipras, Latvija, Lenkija, Lietuva, Malta, Nyderlandai, Portugalija, Prancūzija, Rumunija, Slovėnija, Suomija, Švedija ir Vokietija pateikė 2008 m. nacionalines programas, kaip nurodyta Reglamento (EB) Nr. 1543/2000 6 straipsnio 1 dalyje. Šios valstybės narės pateikė ir paraiškas Bendrijos finansiniam įnašui gauti.
(4)
Komisija išnagrinėjo valstybių narių programas ir įvertino jų išlaidų atitiktį reikalavimams.
(5)
Reglamento (EB) Nr. 1543/2000 5 straipsnio 1 dalyje apibrėžiama minimali Bendrijos programa, kurioje nurodoma moksliniams vertinimams būtiniausia informacija, ir išplėstinė Bendrijos programa, kurioje, be minimalioje programoje pateiktos informacijos, nurodoma informacija, leidžianti iš esmės pagerinti mokslinių vertinimų kokybę.
(6)
Reglamento (EB) Nr. 861/2006 24 straipsnio 3 dalies b punktu nustatyta, kad Komisijos sprendimu nustatoma finansinio įnašo norma. Reglamento (EB) Nr. 861/2006 16 straipsnyje nustatyta, kad pagrindinių duomenų rinkimo srities Bendrijos finansinių priemonių norma neviršija 50 % reikalavimus atitinkančių valstybių narių išlaidų, patirtų vykdant duomenų rinkimo ir tvarkymo programas. 24 straipsnio 2 dalyje nurodyta, kad pirmenybė teikiama veiksmams, kurie yra tinkamiausi siekiant pagerinti BŽP būtinų duomenų rinkimą.
(7)
Nacionalinių programų įgyvendinimui palengvinti valstybėms narėms turėtų būti skiriamas išankstinis mokėjimas. Visas nacionalinėms programoms skirtas Bendrijos finansinis įnašas turėtų būti išmokamas tada, kai Komisija patvirtina Reglamento (EB) Nr. 1639/2001 6 straipsnio 2 dalyje nurodytą metinę techninę veiklos ataskaitą ir su ja susijusias išlaidas.
(8)
Šis sprendimas yra sprendimas dėl finansavimo, kaip apibrėžta 2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 75 straipsnio 2 dalyje.
(9)
Šiame sprendime numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Šiuo sprendimu 2008 m. nustatoma kiekvienos valstybės narės tinkamų išlaidų suma ir Bendrijos finansinio įnašo norma už duomenų, reikalingų bendrajai žuvininkystės politikai vykdyti, rinkimą ir tvarkymą.
2 straipsnis
I priede nurodytos išlaidos, patirtos renkant ir tvarkant bendrosios žuvininkystės politikos vykdymui būtinus duomenis, atitinka reikalavimus Bendrijos finansiniam įnašui, kurį sudaro ne daugiau nei 50 % reikalavimus atitinkančių Reglamento (EB) Nr. 1543/2000 5 straipsnyje numatytos minimalios programos išlaidų, gauti.
3 straipsnis
II priede nurodytos išlaidos, patirtos renkant ir tvarkant bendrosios žuvininkystės politikos vykdymui būtinus duomenis, atitinka reikalavimus Bendrijos finansiniam įnašui, kurį sudaro ne daugiau nei 35 % reikalavimus atitinkančių Reglamento (EB) Nr. 1543/2000 5 straipsnyje numatytos išplėstinės programos išlaidų, gauti.
4 straipsnis
1. I ir II prieduose nurodyto Bendrijos finansinio įnašo pirmąją 50 % dalį Bendrija išmoka pranešusi valstybėms narėms apie šį sprendimą.
2. Valstybės narės vėliausiai iki 2009 m. gegužės 31 d. turi pateikti:
a)
Reglamento (EB) Nr. 1639/2000 6 straipsnio 2 dalyje nurodytą techninę veiklos ataskaitą;
b)
paraiškas dėl 2008 m. patirtų išlaidų kompensavimo, taip pat finansinę ataskaitą ir patvirtinamuosius dokumentus.
3. Bendrijos finansinio įnašo antroji dalis išmokama po to, kai gaunamos ir patvirtinamos 2 dalyje nurodytos finansinė ir techninė veiklos ataskaitos.
5 straipsnis
1. Euro keitimo kursas, naudojamas apskaičiuojant sumas, atitinkančias šio sprendimo reikalavimus, yra 2007 m. gegužės mėnesį galiojęs kursas.
2. Valstybių narių, nedalyvaujančių trečiajame ekonominės ir pinigų sąjungos etape, išlaidų deklaracijų nacionaline valiuta sumos konvertuojamos į eurus kursu, galiojančiu mėnesį, kurį Komisija gavo tas deklaracijas.
6 straipsnis
Šis sprendimas skirtas valstybėms narėms.
Priimta Briuselyje, 2008 m. spalio 1 d.